text:
Aruba
- E artículo aki ta skirbí na papiamento. Lo ta apresiá si por mantené e artículo aki na estilo di papiamento.
Aruba ta un isla cu geograficamente ta keda den e parti mas zuid di e laman Caribe. E ta situa 27 km noord di e Peninsula di Paraguana, Estado Falcon, Venezuela. E islanan Aruba, Bonaire y Curaçao, tur tres situa dilanti di e costa noord di Sur-America. E islanan tambe ta conoci como Islanan ABC. Aruba ta un pais cu como pais-miembro ta forma parti di e Reino Hulandes como un partner, hunto cu Antia Hulandes y Hulanda como un pais autonomo, difini den Status Aparte cu ta na vigor desde 1 di januari 1986. Prome cu 1 di januari 1986 Aruba aforma parti di e pais Antia Hulandes, cu te cu e tempo ey tabata consisti di e seis islanan Aruba, Bonaire, Curaçao, Saba, Sint Eustatius y Sint Maarten. Riba 10 di october 2010 e pais Antia Hulandes a wordo desolvi y Curaçao cu Sint Maarten a haña mescos cu Aruba un Status Aparte. Bonaire, Saba y Sint Eustatius, e asina yama 'Islanan BES" a haña e status di municipio special di Hulanda. Aruba ta culturalmente hopi liga na Curaçao y Bonaire, entre otro door cu na tur tres isla ta papia e mes un idioma, esta Papiamento.
Kontenido
Historia[editá | editá fuente]
Articulo principal: Historia di Aruba
E prome habitantenan di Aruba tawata Indjan Arawak cu a bin for di Venezuela. Alonso de Ojeda, un explorado Spaño, a descubri Aruba alrededor di 1499. E prome mapa cu Aruba ta parece riba ta pinta pa e cartograf Juan de la Cosa, cu a compaña Ojeda, y asina e exploracion y colonisacion di Aruba a keda inicia pa e Spañonan. Te cu na mas of menos aña 1636 Peter Stuyvesant cu anteriormente tawata na e colonianan Hulandes na Brazil, a bin ocupa Aruba pa e West Indische Compagnie Hulandes, cu a adkeri nan prome colonia Americano den e region di awe New York, pero na aña 1791 a stop di existi y a traspasa e isla den man di e gobierno Hulandes. Aruba a sigui como colonia Hulandes bou di e Bataafse Republiek y despues Republiek der Nederlanden. Na 1805 e Inglesnan a ocupa Aruba pa un tempo corto y na 1816 Aruba a haya bishita di e General Francisco de Miranda, compaña pa un grupo grandi di 'freedom fighters' cu a parti un proclamacion dirigi na e habitantenan di Aruba, den cual a splica nan intencion di libera e paisnan latino Americano. E Hulandesnan a ocupa Aruba despues bek, unda te awe bou di e statuut di Reino ta bou di e dominio y poder colonial Hulandes como un nacion y pais cu den e Reino Hulandes ainda ta den e proceso di su decolonisacion , segun e mandatonan duna pa e pueblo di Aruba desde 1947, 1977, 1983. For di 1816 Aruba como parti di e colonianan Hulandes prome bou di e West-Indische Co. y te na aña 1845 bou di e nomber di "Curaçao en onderhorige eilanden" cu despues a bira "Antia Hulandes" cu mescos cu e statuut impone na 1954 tawata temporario, Aruba a keda forma parti di dje te cu, cumpliendo cu e proceso di nos decolonisacion, na 1985 a bira Nacion y Pais separa, para riba nos mes, independiente den Reino, faltando pa na 1996 a aboli e statuut pa a yega na e Reino Hulandes den forma di un commonwealth, manera tawata e mandato di e pueblo di Aruba desde 1947 (pa a bira di cuater pais di e commonwealth), ripiti na 1977 y acorda na 1983.
Politica[editá | editá fuente]
Mira articulo principal: Politica di Aruba
E movimento pa Aruba su decolonisacion y independencia a cuminsa for di aña 30 cu Aruba a pidi pa cuminsa para riba su mes y na augustus 1947, Aruba a presenta su prome "Staatsreglement" (constitucion), pa Aruba su "status aparte" como un nacion y pais independiente cu e status di un estado autonomo den e Reino Hulandes den forma di un Commonwealth Hulandes, segun e ehempel di e Statuut di Westminster di 1931 di e Commonwealth Britanico. Na e Coferencia di Mesa Rondo (Hulandes: Ronde Tafel Conferentie, RTC) na 1948 a presenta e deseo y mandato aki di e Pueblo di Aruba pa a bira e di cuater pais independiente den un reino den forma di un commonwealth. Pero na 1954 cu a impone e Statuut, e status obteni pa Aruba tawata di un Teritorio Insular Autonomo di un "pais" cu a ser yama "Antia Hulandes". Na e Coferencia di Mesa Rondo di 1981 y 1983 a trece e mandato di 1977 di e Pueblo di Aruba, logrando e acuerdo di Aruba su decolonisacion, cu Betico a yama "un acuerdo di diamanta" Na 1986 Aruba a realisa su status di pais separa y independiente y di estado miembro di e Reino Hulandes, pero te awe Hulanda no kier cumpli cu e abolicion di e statuut colonisado impone for di 1954. Nan a disfrasa y camufla nan dominio y poder colonisado impone desde 1954 como supuesto "lazonan di un federacion".
Dia 24 di november 1955,(a aproba e Escudo di Aruba dia 15 di november 1955) J. Irausquin di Aruba di e partido politico PPA (Partido Patrico Arubano) a presenta un discurso dilanti di e United Nations Trust Committee (Comite Fiduciario di Nacion Uni) pa a splica e situacion cu a keda acepta temporalmente. El a finalisa su discurso bisando cu den futuro tin mas cambio ainda pa bin, y cu e ta espera di por conta riba e mesun bon diligencia y cooperacion.
Na 1972 a continua cu e proceso di decolonisacion y independencia. Esaki a inicia for di aña 40 na un conferencia na Surnam unda cu Betico Croes di partido MEP (Movimiento Electoral di Pueblo) a propone tambe un "sui-generis" Dutch Commonwealth di cuater pais y estado independiente miembro: Aruba, Hulanda, Surnam y Antia Hulandes, cada un cu su propio soberania y identidad nacional. Mr. C. Yarzagaray, representando e partido politico AVP (Arubaanse Volkspartij), a propone pa tiene un referendum pa e pueblo mes dicidi su propio destino y a proclama cu: "Aruba hamas lo acepta un federacion niun nacionalidad di segundo categoria".
Betico Croes mesora a inicia na Aruba un campaña pa informa y prepara e pueblo di Aruba pa Aruba su independencia politico y un status aparte den un commonwealth Hulandes liber di tur resto di colonisacion. Na 1974 e Ministro di Structura Estatal a percura pa publica e "Witboek over de Status Aparte", y na maart 1976, un comite nombra pa gobierno di Aruba a logra keda cla cu tur preparacion pa a introduci e bandera y himno nacional di Aruba como e dos simbolonan di Aruba su soberania y independencia, y hunto tambe a fiha 18 di maart 1981 como fecha pa Aruba su independencia como pais completamente separa y independiente cu un status aparte como estado miembro di un commonwealth nobo, moderno, bou di un statuut dor di cual lo a elimina pa semper e gran berguensa di tur e resto di dominio y poder colonial. A sigui na maart 1977, cu e referendum (Aruba a ser obliga pa a yama e referendum aki un 'encuesta', pasobra pa ley Aruba no tawata permiti pa tiene un referendum) pa e pueblo mes determina su futuro cu a ser teni cu e sosten di e Nacion Uni y 82% di e votadonan a scohe pa independencia: pa Aruba ta un pais riba su mes, y cu derecho di ta un estado miembro di un comonwealth nobo, moderno Hulandes, manera tawata e deseo di e pueblo ya for di añanan 40, pa Aruba iguala cu e otro cuater paisnan cada un como Estadonan di Miembro lo a obtene nan 'status aparte' eyden.
E gobierno di Aruba a asigna e 'Instituut van Sociale Studies' den Den Haag pa haci un estudio di Aruba su independencia, cu a wordo publica den 1978, cu e titlo "Aruba en Onafhankelijkheid, achtergronden, modaliteiten en mogelijkheden; een rapport in eerste aanleg".
Na e conferencia di Den Haag den 1981, Aruba su independencia a wordo proponi na 1991. Den maart 1983, basa riba e Referendum, finalmente Aruba a haya un trato oficial den Reino, pa Aruba su decolonisacion y independencia, e prome pais birando den Reino Hulandes, cu su mesun costitucion, unanimamente aproba y proclama den augustus 1985, y despues di un eleccion teni den november pa Aruba su prome parlamento. Aruba a separa for di Antia Hulandes y bira oficialmente un pais y e di tres miembro di estado den Reino Hulandes dia 1 di januari 1986, cu despues di 10 aña Aruba a ful independencia na aña 1996, y cu e abolicion di Reino Hulandes Bieu. Un miembro di estado nobo di e nobo Reino Hulandes como completamente nobo y moderno di Dutch Commonwealth, liber di tur dominio colonial. E logro grandi aki ta danki na e United Nations Resolutions pa elimina colonialismo y tambe na Betico Croes y e steun politico di otro nacions manera Merca, Panama, Venezuela y varios pais Europeo. Croes tawata proclama e "Libertador di Aruba" despues di un accident tragico dia 31 december 1985 y a fayece den november 1986.
Organo Structural di Reino Hulandes[editá | editá fuente]
Mira: Disolucion di Antia Hulandes
Den 1990, e movimento pa independencia tawata laga pa otro ocasion na e peticion di Aruba su Prome Minister, Nelson O. Oduber. E articulo di programacion di independencia completo di Aruba, cu base den e Referendum di 1977 y e Acuerdo di 1983 pa Aruba su Descolonisacion y e independencia tawata rescindi/gelos den 1995, pero e proceso mester ta completo como un mandato oficial pa e pueblo di Aruba for di 1947 y 1977.
- Di 1 di januari 1986, e Reino Hulandes tawata consisti di tres pais: Hulanda, Antia Hulandes y Aruba.
- For di 10 di october 2010 caba, e Reino Hulandes ta contene cuatro pais: Hulanda (isla-BES: Boneiro,Saba, St Eustatius) , Aruba, Corsou y Sint Maarten.
Aunke e “igualdad” di e paisnan ta explicitamente abou den e preamble den e statuut, cu ta escirbi: "..teniendo cuenta cu a wordo expresa libremente su boluntad di stablece un orden nobo constitucional den Reino Hulandes, es cu lo hiba for di su interes interno di un manera autonomo y di su interes comun den un base di igualdad, y es cu ta otorga nan entre otro e asistencia reciproca , a resulta di un mutuo acuerdo...", den practica, Hulanda tin considerablemente mas mandato cu Aruba, Sint Maarten y Curaça.
Eleccion di Aruba[editá | editá fuente]
Mira: Elecionnan na Aruba
Como cu Aruba de facto mescos cu Hulanda ta un Pais separa, independiente, riba su mes, y un estado miembro di Reino Hulandes, e politica di Aruba ta den forma di un democracia parlamentario, unda tin un cabinete di Ministronan consistiendo 8 Ministero nombra pa Parlamento. E parlamento tin 21 miembro cu ta ser eligi directamente door di pueblo pa sinta un termino di 4 aña. E Gobernador di Aruba, kende ta representa La Reina na Aruba, ta ser nombra pa un termino di 6 aña.
Eleccionnan ta tuma lugar cada cuatro año pues e siguente eleccion lo mester tomar lugar na anja 2013.
Economia[editá | editá fuente]
Articulo Principal: Economia di Aruba
Aruba ta gosa di un di e norma di biba mas halto den e region Caribe, cu un porcentahe hopi abou di pobresa y desempleo. Mas cu mita di Produccion Nacional Bruto ta wordo genera den e sector turistico. Turismo ta un di e pilarnan mas grandi pa e economia cu turista procedente di Merca, Canada y Europa. Merca ta e partner mas grandi cu Aruba ta haci transaccion economico cu ne. Un deficit den e presupuesto di Gobierno di Aruba ta algo cu ta comun cual ta contribui na e porcentahe halto di inflacion. Aunke Gobierno tin e intencionnan pa corihi e mal custumber aki pa aña 2009. Pa añanan caba Aruba ta haya ayudo financiero for di Hulanda. E florin Arubiano ta mara na un tarifa fiho di AWG 1,75 = US$ 1,-
Geografia[editá | editá fuente]
E isla generalmente tin lama keto y relahante cu excepcion di e parti noord cuta bastante bruto. Tur lama ta rondona cu santo blanco cu ta haci e lamanan hopi atractivo. Tambe nos tin cero cu bunita bista den cual Hooiberg (165 m) y Jamanota (188 m), ta destaca. Oranjestad, nos capital, cual ta localisa na 12°19′N 70°1′W / 12.317, -70.017, ta situa 25 km panoord di Venezuela.
Semper e clima ta consisti di un dia cayente. No mester di weather.com pa bisa nos cu ta bay tin solo pa mastanto dje aña.
Deporte[editá | editá fuente]
Na Aruba e deporte mas conoci y mas practica ta futbol, despues ta sigui [[baseball. Tambe e sportnan mane volley, atletiek, basketball y softball sa word practica sin laga afo sport acuatico. Sport cu ta atrae mas hende ta futbol, riparabel na nan final compara cu baseball. Aunke tin masha poco posibilidad cu un di e atletanan lo bira profesional, of hunga den exterior. Pero toch e weganan di futbol y baseball semper ta competitivo y di bon calidad cu hungandonan di hopi talento. Softball tambe ta un sport cu ta yama hopi atencion ya cu e ta un sport cu ta hunga tur weekend na diferente veld y ta algo cu ful famia por bay disfruta.
Demografia[editá | editá fuente]
Aruba ta situa den parti zuid paden di Caribe. Door cu no a haci hopi yobida, Aruba a wordo salba door di sistema di plantacion y economico di transacion di negoshi di catibo. Aruba su poblacion ta estima 80% mestiso y 20 % grupo etnico. E Arawaknan tawata papia un sorto di "Spaño/Portugues kibra" unda nan a siña for di nan antepasadonan na Hispaniola. E Hulandesnan a tuma control 135 aña pasa despues di e Spañonan, nan a laga nan pa cultiva y uza e isla como fuente di carni pa otro posesion Hulandes den Caribe. E partimonio Arawak ta mas fuerte cu esun di otro isla Caribense. Aunke no a keda hopi evidencia di indjan, e caracteristica isleño ta claramente indica cu tawatin nan partimonio gentico Arawak. Un parti grandi di e poblacion ta bin di descente Arawak y menos for di e antepasado Spaño, Italiano, Hulandes y un par di Frances, Portugues, Britanico y Africano. Recientemente tawatin un considerabel inmigracion na e isla for di e nacionnan bisiña di Merca y Caribe, posiblemente treci pa e miho trabounan paga. Den 2007, e leynan nobo di inmigracion a wordo introduci pa yuda controla e crecimento di e poblacion mediante e restriccion di e trahadonan stranhero na un maximo di 3 aña di residencia den isla.
Demograficamente, Aruba a sinti e impacto di cercania di Venezuela, mas hopi cu e cercania di Curaça y Boneiro. Gran parti di Aruba, e famianan ta bin door di Venezuela y tin un aumento temporal di Venezolanocu ta bin biba na Aruba.
Comunidad Hudio[editá | editá fuente]
Actualmente e comunidad Hudio di Aruba ta numera pa 35 Hudio.[2] E comunidad aki a bira oficial for di 1754, ora Moses Solomon Halevi Maduro y su casa y su seis yiunan a ricibi un permit special na e isla door e Hulandesnan Real. Maduro a funda e 'main shipping company, Maduro & Sons'. E santana Hudio, cu regularmente a wordo uza pa entiero di e Hudionan cuminsamento di aña 1837, ta contene ocho tumba di graf datando bek na 1563, e unico indicacion di un presencia Hudio riba e isla prome cu siglo 18.[3]
E prome minister di Aruba, Mike Eman, ta bin di un famia Hudio.[3]
Ciudad y bario[editá | editá fuente]
Mira: Lista di luga na Aruba
E isla, cu un poblacion di mas di 140.000 habitante, no tin stad grandi. E districtonan:
- Noord
- Oranjestad West )
- Oranjestad Oost )(33,000 den 2006)
- Paradera
- Santa Cruz
- Savaneta
- San Nicolas Noord
- San Nicolas Zuid
Educacion[editá | editá fuente]
Enseñansa ta ocupa un funcion cardinal den e desaroyo di Aruba. Enseñansa na nivel ta un condicion importante pa hende suficientemente bon educa ariba e isla aki.
Como bintidos mil alumno y studiante ta bay scol tur dia na Aruba. Na mas o menos ochenta scol, e alumno- y hobennan ta haya e oportunidad pa descubri, desaroya y uza nan propio capacidad.
E sistema actual di enseñansa na Aruba conoce e siguiente nivel di enseñansa y tipo di scol:
-Enseñansa pre escolar pa e grupo di edad 0 pa 3 aña; -Enseñansa preparatorio pa e grupo di edad 4 pa 5 aña; -Enseñansa basico pa e grupo di edad 6 pa 11 aña. Fuera di enseñansa basico regular, Aruba conoce tambe:
-Enseñansa special, reparti den: Enseñansa pa muchanan cu tin dificultad pa siña (MLK); Enseñansa pa muchanan cu tin hopi dificultad pa siña (ZMLK); Enseñansa pa muchanan sordo y mudo.
-Enseñansa avansa (AVO/LBO) pa e gruponan di edad 12-15 te 17 aña, reparti den: Educacion Profesional Basico (EPB) cu e ciclo basico y e ciclo di profesion y banda di dje e educacion pa aspirante. E ciclo di profesion ta reparti den: Sector tecnico (T); sector economico (E); sector di cuido (V). enseñansa general secundario (MAVO); enseñansa general avansa (HAVO); HAVO y VWO ta cay bou di un solo scol, Colegio Arubano. Tin un scol na San Nicolas y Oranjestad enseñansa preparatorio cientifico (VWO).
-Enseñansa post secundario (MBO/HBO/VWO) pa e grupo di edad 15 pa 17 aña, reparti den: Educacion Profesional Intermedio (EPI); Unidad Ciencia y Tecnologia (CT); unidad Salubridad & Servicio (SS); unidad Hospitalidad y Turismo (HT); unidad Economico (E).
estudio pa maestro di scol (IPA). IPA ta forma docente dinamico y profesional pa drenta scol preparatorio, primario y secundario. IPA tin specialisacion pa bira docente di preparatorio (kleuter), primario (scol basico) y pa bira docente di scol secundario tin actualmente Bachelor y Master Papiamento, IK (informatiekunde) y CKV (Culturele & Kunstzinnige Vorming). IPA tin un seccion nobo cu a start sali na aña 2007 cu ta Movecion y Salud (M&S).
Universiteit van Aruba (UA) Facultad Huridico (JF); facultad Financiero-Economico (FEF). Enseñansa pa adulto pa esnan cu no ta bay scol mas di 15 aña pariba. Tanto e enseñansa pre escolar como e gran parti di enseñansa pa adulto no ta cay bou di e ley di enseñansa y supervision di Departamento di Enseñansa.
Programa di incorporacion Programa di incorporacion pa enseñansa basico. E programa di incorporacion ta un proyecto di Departamento di Enseñansa y ta cay bou di Directiva di Scol Publico. Pa casi diescuatro aña ta existi na cinco scol basico publico un programa special pa guia mucha cu un otro idioma di cas, e asina yama PRISMA-project. Y desde 2002 e programa aki ta existi na algun Dependances. Na principio e meta di e proyecto di Prisma tabata solamente pa yuda e muchanan cu un otro idioma na cas cu no ta Papiamento of Hulandes, pa nan por domina den un tempo relativamente corto e idioma Hulandes. Na 2001 a scohe pa e Dependances ora cu a descubri cu tin hopi mucha stranhero bibando na Aruba y cu no ta bay scol. Desde e momento ey e fluho di mucha stranhero pa Aruba a aumenta bastante. A scohe pa guia nan den e Dependances, p’asina no pone un peso extra ariba e scolnan regular y e maestronan na e scolnan aki. Di e forma aki e maestronan por a duna mas atencion na e muchanan naci na Aruba. Pero den transcurso di aña mas y mas mucha Arubiano a haya ayudo extra den e idioma Hulandes pa medio di e metodo di Prisma. Hulandes ta y lo keda pa e muchanan Arubiano un idioma stranhero y lo no bira nunca nan prome idioma di cas of lenga materno.
Acercamento Tin dos manera di acercamento:
-Na e scolnan basico publico ta saca e alumnonan di Prisma for di klas ora di les di Hulandes y di lesamento. Durante nobenta minuut nan ta haya les di Hulandes y lesamento segun e metodo di Prisma den un local apart. Despues nan ta bay nan klas bek y ta sigui atende e otro lesnan cu nan compañenan di klas. Si resulta necesario, nan ta sigui cu “Taal en Lezen” segun e programa di Prisma te ora cu nan no tin mester di ayudo adicional. E scolnan publico ta traha cu rooster semanal cu ta reparti segun edad. E grandura di e grupo segun edad por varia pa cada “blokuur”; -E Dependances ta scolnan apart na unda gran parti di mucha stranhero entre 8 y 13 aña ta reparti den grupo fiho di maximalmente 15 alumno pa klas. E klasnan ta reparti segun edad. Durante henter un aña escolar e alumnonan ta den un Prisma klas. Durante henter e aña ey nan ta haya solamente e idioma Hulandes y lesamento segun e metodo di Prisma. Fuera di esey nan ta haya tambe e mesun metodo di 'rekenen' igual na e otro scolnan basico. Despues di un aña nan ta pasa pa un scol basico of scol avansa igual cu e muchanan di Aruba.
Programa di incorporacion pa studiantenan secundario Desde 2002 ta acepta hoben entre 14 y 18 aña cu un idioma stranhero apart na un Dependance. Cu ayudo di un programa special nan ta haya preparacion durante un aña escolar pa despues nan pasa over pa enseñansa avansa. Esaki por ta mavo den dia, scol anochi of EPB. Ta reparti e alumnonan aki tambe den grupo di 15 pa klas.
E scolnan di Aruba[editá | editá fuente]
- Estudionan Academico:
- UA (Universiteit van Aruba)
- IPA (Instituto Pedagogico Arubano)
Cultura[editá | editá fuente]
Riba 18 di maart ta celebra e dia di Himno Nacional di Aruba. Na 1976, Aruba a hañ su Himno Nacional (Aruba Dushi Tera) y Bandera.
E origen di e poblacion y e posicion geografico di e isla a duna Aruba un cultura mixto. Segun e Bureau Burgelijke Stand en Bevolkingsregister (BBSB) desde 2005 Aruba ta conta cu 92 diferente nacionalidad.E influencia Hulandes por wordo mira ainda, manera e celebracion di Sinterklaas dia 5 y 6 di december y otro dia di fiesta manera 30 di april unda Aruba y Reino Hulandes ta celebra e haciment'i aña di S.M. Beatrix, "Dia di La Reina" (Koninginnedag). Pasco y Aña Nobo ta wordo celebra cu un musica tipico y cantica di gaita pa Pasco y Dande pa Aña Nobo y ayaca, ponche crema, oliebollen y ham y otro cuminda tipico y bebida. Riba Aña Nobo ta tira klapchi y show di vuurwerk. Riba 25 di januari ta celebra e haciment'i aña di un politico,d.f.m Gilberto F. 'Betico' Croes, "Dia di Betico". Riba 24 di juni ta celebra "Dia di San Huan", cu e cantica 'Dera Gay'. Religion tambe tin su influencia; Asencion (Pasco Grandi) y Bierna Santo ta un dia di fiesta rib'e isla.
Celebracion di Carnaval tambe ta un dia importante na Aruba, como den Caribe y Latino Merica, por ehempel Mardi Gras (Diamars Diki) ta celebr'e pa hopi siman largo. E celebracion aki a cuminsa rond di aña 1950 influencia pa inhabitante (Venezuela, St Vincent, Trinidad, Barbados, St. Maarten y Anguilla) cerca di e isla cu a bin traha pa e rafinaderia pretolero (LAGO). Cu curso di tempo Celbracion di Carnaval a cambia y awo e ta cuminsa for di cuminsamento di januari te diamars prome cu Diaranson Shinishi (Dia di Shinishi) cu un parada grandi riba e ultimo diadomingo di e festivo (diadomingo prome cu Dia di Shinishi).
Turisimo di Merca recientemente a crece e visibilidad di cultura Mericano riba e isla, cu e celebracion manera Halloween y Thanksgiving den November
Idioma[editá | editá fuente]
Mira tambe: Ortografia di Papiamento, Gramatica di Papiamento y Papiamento na Aruba
Idioma por wordo mira manera un parti importante di e cultura Arubano. E idiomanan oficial ta Hulandes -desde 2003- y Papiamento. Papiamento ta e idioma predominante na Aruba. Un idioma crioyo papia na Aruba, Curaçao y Boneiro, ta incopora palabra incluyendo Portugues, idioma di West Africa, Hulandes y Spaño. Manera mayoria di isla den e region, Spaño tambe ta wordo papia tin biaha. Ingles tin un conexionhistorico (cu e Imeperio Britanico) y ta wordo uza hopi; door di crecemento turistico. Otro idioma comun ta papia basa na e size di e comunidad ta Portugues, Chines, Aleman y Frances. Esaki ta ofreci den scol secundiario y universidad, ya cu un percentahe halto di studiante di Aruba ta continua nan estudio na Europa.
Den añanan reciente, e gobierno di Aruba a mustra un interes grandi den e reconocimento di e importancia cultural y historico di su lenga materno. Aunke Papiamento ta wordo papia, ta masha similar entre e isla di papia Papiamento, tin un diferencia grandi den e skirbimento.E ortografia ta diferencia cada isla y tambe cada grupo di hende. Tin ta mas orienta na e origen Portugues y ta haci uzo di e otrografia ekivalente. (Eh. ta uza 'y' enbes di 'j'), na unda otro ta mas orienta ne e origen Hulandes.
Den un buki The Buccaneers of America , prome publica den 1678 ta wordo declara door di un relato testimonial cu e idjannan riba Aruba tawata papia Spaño. E gobierno di mas bieu un declaracion oficial skirbi na Papiamento data for di 1803.
Aruba tin cuater corant publica na Papiamento: Diario, Bon Dia, Solo di Pueblo y Awe Mainta y dos den Igles: Aruba Today y The News. Amigoe ta e corant publica na Hulandes. Aruba tin tambe 18 radio stacion (2 AM y 16 FM) y tin tres tv-stacion local: Tele-Aruba, Aruba Broadcast Company 'ATV 15' y Canal 22, Aruba su Television Nobo.
Segun censo di 2000 e poblacion ta uza e lenga principal na e siguiente:
- Papiamento (oficial y idioma nacional) 66.3 %
- Spaño 12.6 % (importante door di e cercania cu Venezuela, ta duna les na scol basico for di klas 5)
- Ingles (importante pa e turismo, ta duna les na scol basico for di klas 4) 7.7 %
- Hulandes (oficial wordo uza den administracion publico y enseñansa) el 5.8 %
- Otro 2.2 %
- E 5.3 % no specifica of no conoci (censo di 2000)
Luganan di interes[editá | editá fuente]
Arubianonan famoso[editá | editá fuente]
- Dave Benton, musico cu a gana e 2001 Eurovision Song Contest representando Estonia
- Juan Chabaya Lampe, compositor di Aruba su himno nacional
- Betico Croes, politico (Libertado di Aruba)
- Bobby Farrell, musico (grupo Boney M.)
- Percy Irausquin, diseñado di moda
- Jim Jones, artista Mericano di hip-hop
- Gene Kingsale, beisbolista di MLB player
- Calvin Maduro, beisbolista di MLB player
- Pete Philly, artista Hulandes di hip-hop
- Sidney Ponson, actualmente beisbolista di MLB player
Lista di fuente[editá | editá fuente]
- ↑ World Population Prospects: The 2012 Revision, UNDESA.
- ↑ Chabad.org The Prime Minister Wants Tefillin
- ↑ 3.0 3.1 Marks, Yehudah. Jewish Prime Minister of Aruba Orders Pair of Tefillin. Hamodia, World News, 2 September 2010, p. B42.


c: text/html

text:
Tratado tocante Derecho di Persona cu Discapacidad
Klik aki pa download e tratado completo.
Preambulo
E Estadonan cu ta Parti den e Tratado aki,
a) Teniendo na cuenta e principionan di e Carta di Nacionnan Uni cu ta proclama cu libertad, husticia y paz na mundo tin como base reconocemento di e dignidad y e balor inherente na nan y di e derechonan igual y inalienabel di tur miembro di famia humano,
b) Reconociendo cu Nacionnan Uni, den e Declaracion Universal di Derecho Humano y den e Tratadonan Internacional di Derecho Humano, a reconoce y proclama cu tur persona, sin ningun clase di distincion, tin tur e derechonan y libertadnan menciona den e documentonan ey,
c) Reafirmando universalidad, indivisibilidad, interdependencia y interrelacion di tur e derechonan humano y libertadnan fundamental, y tambe e necesidad di garantisa cu persona cu discapacidad por eherce nan plenamente y sin discriminacion,
d) Recordando e Tratado Internacional di Derecho Economico, Social y Cultural, e Tratado Internacional di Derecho Civil y Politico, e Tratado Internacional tocante Eliminacion di Tur Forma di Discriminacion Racial, e Tratado tocante Eliminacion di Tur Forma di Discriminacion contra Muhe, e Tratado contra Tortura y Otro Trato of Castigo Cruel, Inhumano of Denigrante, e Tratado tocante Derecho di Mucha y e Tratado Internacional tocante Proteccion di e Derechonan di Tur Trahado Migratorio y di Nan Famianan,
e) Reconociendo cu discapacidad ta un concepto cu ta evoluciona y cu discapacidad ta resultado di e interaccion entre persona cu deficiencia y e bareranan social y fisico cu ta impedi nan participa plenamente y efectivamente den sociedad a base di igualdad cu otro persona,
f) Reconociendo e importancia di e principionan y e liñanan di guia di maneho cu ta aparece den e Programa di Accion Mundial pa Persona cu Discapacidad y den e Normanan Uniforme tocante Igualdad di Oportunidad pa Persona cu Discapacidad como factor den promocion, formulacion y evaluacion di maneho, plan, programa y medida na nivel nacional, regional y internacional destina pa duna mas igualdad di oportunidad na persona cu discapacidad,
g) Enfatisando e importancia di incorporacion di e cuestionnan cu tin di haber cu discapacidad como parti integral di e strategianan pertinente pa desaroyo sostenibel,
h) Reconociendo tambe cu discriminacion contra cualke persona pa motibo di su discapacidad ta un violacion di e dignidad y e balor inherente di ser humano,
i) Reconociendo ademas diversidad di persona cu discapacidad,
j) Reconociendo e necesidad di promove y protege derecho humano di tur persona cu discapacidad, incluyendo esnan cu mester di un apoyo mas intenso,
k) Observando cu preocupacion cu, a pesar di e diferente instrumentonan y actividadnan aki, persona cu discapacidad ta sigui confronta obstaculo pa participa den bida social a base di igualdad cu otro persona y cu ta sigui viola nan derechonan humano na tur parti di mundo,
l) Reconociendo importancia di cooperacion internacional pa mehora e condicionnan di bida di persona cu discapacidad den tur pais, particularmente den e paisnan den desaroyo,
m) Reconociendo e valioso contribucionnan cu persona cu discapacidad ta realisa y por realisa na bienestar general y na diversidad di nan comunidadnan, y cu promocion di e pleno goso di e derechonan humano y libertadnan fundamental door di persona cu discapacidad y di participacion completo di persona cu discapacidad den sociedad lo conduci na un fortalecemento di e nocion cu nan tambe ta pertenece na sociedad y lo tin como resultado avancenan significativo den desaroyo economico, social y humano di sociedad y den eradicacion di pobresa,
n) Reconociendo e importancia cu autonomia y independencia individual, incluyendo e libertad di tuma nan propio decisionnan, tin pa persona cu discapacidad,
o) Considerando cu persona cu discapacidad mester tin e oportunidad di participa activamente den e procesonan di tumamento di decision tocante maneho y programa, incluyendo esunnan cu ta afecta nan directamente,
p) Preocupa pa e situacion dificil cu persona cu discapacidad ta confronta, kende nan ta victima di multipel forma di discriminacion of di formanan grave di discriminacion pa motibo di rasa, colo, sexo, idioma, religion, opinion politico of di otro indole, origen nacional, etnico, indigena of social, propiedad, nacemento, edad of cualke otro condicion,
q) Reconociendo cu e riesgo di bira victima di violencia, lesion of abuso, abandono of trato negligente, maltrato of explotacion, tanto paden como pafo di cas, hopi biaha ta mucho mas grandi pa muhe y mucha muhe cu discapacidad,
r) Reconociendo cu mucha cu discapacidad mester gosa plenamente di tur e derechonan humano y libertadnan fundamental, a base di igualdad cu otro mucha, y teniendo cuenta cu e obligacionnan cu, en relacion cu esey, e Estadonan cu ta Parti den e Tratado tocante Derecho di Mucha a asumi,
s) Enfatisando e necesidad di incorpora un perspectiva di genero (sexo) den tur esfuerso pa promove e pleno goso di e derechonan humano y libertadnan fundamental door di persona cu discapacidad,
t) Destacando e hecho cu mayoria di persona cu discapacidad ta biba den condicionnan di pobresa y reconociendo, den e contexto aki, e necesidad fundamental di afronta e efectonan negativo di pobresa riba persona cu discapacidad,
u) Teniendo na mente cu pa logra proteccion completo di persona cu discapacidad, en particular durante conflicto arma y ocupacion stranhero, ta indispensabel cu mester tin condicionnan di paz y seguridad basa riba pleno respet di e propositonan y e principionan di e Carta di Nacionnan Uni, y cu mester cumpli cu e instrumentonan vigente den materia di derecho humano,
v) Reconociendo e importancia di accesibilidad na medio ambiente fisico, social, economico y cultural, na salud y enseñansa y na informacion y comunicacion pa persona cu discapacidad por gosa plenamente di tur e derechonan humano y libertadnan fundamental,
w) Consciente di e hecho cu e individuo cu tin obligacion cu otro individuo y cu e comunidad na cua e ta pertenece tin e responsabilidad di aspira, cu tur medio posibel, na promocion y respet di e derechonan reconoci den e Carta Internacional di Derecho Humano,
x) Convenci cu famia ta e unidad colectivo natural y fundamental di sociedad y tin e derecho di haya proteccion di sociedad y di Estado, y cu persona cu discapacidad y nan famianan mester haya e proteccion y e asistencia necesario pa e famianan por contribui pa persona cu discapacidad gosa di nan derechonan plenamente y a base di igualdad,
y) Convenci cu un tratado internacional amplio y integral pa promove y protege e derechonan y e dignidad di persona cu discapacidad lo contribui significativamente na remedia e profundo desbentaha social di persona cu discapacidad y lo promove nan participacion, cu igualdad di oportunidad, den bida civil, politico, economico, social y cultural, tanto den e paisnan den desaroyo como den esunnan desaroya,
Ta conveni lo siguiente:
Articulo 1
Proposito
E proposito di e Tratado aki ta di promove, protege y garantisa e pleno goso di tur e derechonan humano y libertadnan fundamental door di tur persona cu discapacidad, a base di igualdad, y di promove respet di nan dignidad inherente.
Persona cu discapacidad ta inclui tur persona cu tin deficiencia fisico, mental, intelectual of sensorial cronico cu, den interaccion cu diferente obstaculo, por impedi nan di participa plenamente y efectivamente den sociedad, a base di igualdad cu otro persona.
Articulo 2
Definicionnan
Pa aplicacion di e Tratado aki:
“Comunicacion” ta inclui lenga, visualisacion di texto, Braille, comunicacion tactil, macrotipo (letter grandi), multimedio accesibel, como tambe lenga skirbi, texto auditivo, lenga simpel, texto papia y otro metodo, medio y formato aumentativo y alternativo di comunicacion, incluyendo tecnologia di informacion y comunicacion accesibel;
“Lenga” ta inclui tanto lenga papia como lenga di seña y otro forma di comunicacion no verbal;
“Discriminacion pa motibo di discapacidad” ta cualke distincion, exclusion of restriccion pa motibo di discapacidad cu tin como proposito of como efecto obstaculisa of haci imposibel reconocemento, goso of ehercicio, a base di igualdad, di tur e derechonan humano y libertadnan fundamental riba tereno politico, economico, social, cultural, civil of di otro tipo. Esaki ta inclui tur forma di discriminacion, entre nan, e negativa di ahustacion rasonabel;
“Ahustacion rasonabel” ta nifica e modificacionnan y adaptacionnan necesario y adecuado cu no ta impone un carga desproporcional of indebido, ora cu ta rekeri nan den un caso particular, pa garantisa persona cu discapacidad e goso of ehercicio di tur e derechonan humano y libertadnan fundamental, a base di igualdad cu otro persona;
“Diseño universal” ta e diseño di producto, medio ambiente, programa y servicio cu tur hende por uza, den e sentido mas amplio posibel, sin necesidad di adaptacion ni di diseño specialisa. “Diseño universal” no ta exclui yudansa tecnico pa gruponan particular di persona cu discapacidad, caminda cu esey ta necesario.
Articulo 3
Principionan general
E principionan di e Tratado aki ta:
a) Respet pa dignidad inherente, autonomia individual, incluyendo e libertad di tuma decision propio, y independencia di persona;
b) No discriminacion;
c) Participacion y inclusion completo y efectivo den sociedad;
d) Respet pa diferencia y aceptacion di persona cu discapacidad como parti di diversidad y condicion humano;
e) Igualdad di oportunidad;
f) Accesibilidad;
g) Igualdad entre homber y muhe;
h) Respet pa e proceso evolutivo di e capacidadnan di mucha cu discapacidad y respet pa derecho di mucha cu discapacidad pa preserva nan propio identidad.
Articulo 4
Obligacionnan general
1. E Estadonan cu ta Parti ta compromete nan mes na garantisa y promove pleno realisacion di tur e derechonan humano y libertadnan fundamental door di tur persona cu discapacidad, sin ningun clase di discriminacion pa motibo di nan discapacidad. Pa tal fin, e Estadonan cu ta Parti ta compromete nan mes na:
a) Adopta tur medida legislativo, administrativo y di otro indole cu ta pertinente pa implementacion di e derechonan reconoci den e Tratado aki;
b) Tuma tur medida relevante, incluyendo medida legislativo, pa modifica of aboli ley, reglamento, custumber y practica existente cu ta constitui discriminacion contra persona cu discapacidad;
c) Tuma na cuenta proteccion y promocion di e derechonan humano di persona cu discapacidad den tur maneho y programa;
d) Abstene nan mes di acto of practica cu ta incompatibel cu e Tratado aki y garantisa cu autoridad y institucionnan publico ta actua di conformidad cu e Tratado aki;
e) Tuma tur medida pertinente pa elimina discriminacion pa motibo di discapacidad door di cualke persona, organisacion of empresa priva;
f) Realisa of promove investigacion y desaroyo di producto, servicio, ekipo y facilidad segun diseño universal, manera defini den articulo 2 di e Tratado aki, cu ta rekeri e minimo adaptacion posibel y e costo mas abou pa satisface e necesidadnan specifico di persona cu discapacidad, promove nan disponibilidad y uzo, y promove diseño universal den elaboracion di norma y liña di guia;
g) Realisa of promove investigacion y desaroyo di tecnologia nobo y promove disponibilidad y uzo di tecnologia nobo, incluyendo tecnologia di informacion y comunicacion, recurso tecnico pa mobilidad, aparato tecnico y tecnologia di apoyo, adecuado pa persona cu discapacidad y dunando prioridad na esunnan na prijs accesibel;
h) Suministra informacion cu ta accesibel pa persona cu discapacidad tocante recurso tecnico pa mobilidad, aparato tecnico y tecnologia di apoyo, incluyendo tecnologia nobo, como tambe otro forma di asistencia, servicio di sosten y facilidad;
i) Promove formacion di e profesionalnan y di e personal cu ta traha cu persona cu discapacidad riba tereno di e derechonan reconoci den e Tratado aki, a fin di duna e asistencia y e servicionan garantisa door di e derechonan ey miho.
2. Relaciona cu e derechonan economico, social y cultural, e Estadonan cu ta Parti ta compromete nan mes na adopta medida te na e maximo di nan recursonan disponibel y, caminda ta necesario, den cuadro di cooperacion internacional, na logra, di manera progresivo, realisacion completo di e derechonan aki, sin perhuicio di e obligacionnan stipula den e Tratado aki cu, segun derecho internacional, ta aplicabel di inmediato.
3. Den elaboracion y aplicacion di legislacion y maneho pa implementa e Tratado aki, y den otro proceso di tumamento di decision tocante cuestionnan relaciona cu persona cu discapacidad, e Estadonan cu ta Parti ta tene consulta estrecho y ta colabora activamente cu persona cu discapacidad, incluyendo mucha cu discapacidad, via e organisacionnan cu ta representa nan.
4. Nada di loke ta stipula den e Tratado aki no ta afecta e stipulacionnan cu por facilita, na mayor medida, realisacion di e derechonan di persona cu discapacidad y cu por ta inclui den legislacion di un Estado cu ta Parti of den derecho internacional vigente na dicho Estado. No tin restriccion riba ni anulacion di ningun di e derechonan humano y libertadnan fundamental reconoci of existente den e Estadonan cu ta Parti den e Tratado aki di conformidad cu ley, tratado, reglamento of custumber, cu e pretexto cu e Tratado aki no ta reconoce e derechonan of libertadnan ey of cu e ta reconoce nan na menor medida.
5. E stipulacionnan di e Tratado aki ta extendibel na tur e partinan di Estadonan federal sin ningun limitacion ni excepcion.
Articulo 5
Igualdad y no discriminacion
1. E Estadonan cu ta Parti ta reconoce cu tur persona ta igual dilanti di ley y en virtud di ley y cu nan tin derecho riba proteccion igual y beneficio igual di ley sin ningun discriminacion.
2. E Estadonan cu ta Parti ta prohibi tur discriminacion pa motibo di discapacidad y ta garantisa tur persona cu discapacidad proteccion legal igual y efectivo contra discriminacion pa cualke motibo.
3. Cu e fin di promove igualdad y elimina discriminacion, e Estadonan cu ta Parti ta tuma tur medida pertinente pa garantisa realisacion di ahustacion rasonabel.
4. No ta considera discriminatorio, den sentido di e Tratado aki, e medidanan specifico cu ta necesario pa acelera of logra igualdad de facto di persona cu discapacidad.
Articulo 6
Muhe cu discapacidad
1. E Estadonan cu ta Parti ta reconoce cu muhe y mucha muhe cu discapacidad ta suheto na multipel forma di discriminacion y, en conexion cu esey, ta tuma medida pa garantisa cu nan por disfruta plenamente y a base di igualdad di tur e derechonan humano y libertadnan fundamental.
2. E Estadonan cu ta Parti ta tuma tur medida pertinente pa garantisa pleno desaroyo, adelanto y empoderamento di muhe, cu e proposito di garantisa nan ehercicio y goso di e derechonan humano y libertadnan fundamental stipula den e Tratado aki.
Articulo 7
Mucha cu discapacidad
1. E Estadonan cu ta Parti ta tuma tur medida necesario pa garantisa cu tur mucha cu discapacidad ta gosa plenamente di tur e derechonan humano y libertadnan fundamental, a base di igualdad cu otro mucha.
2. Den tur actividad relaciona cu mucha cu discapacidad e miho interes di e mucha ta e consideracion primordial.
3. E Estadonan cu ta Parti ta garantisa cu mucha cu discapacidad tin e derecho di expresa libremente nan opinion tocante tur cuestion cu ta afecta nan y cu nan opinion ta haya e debido consideracion teniendo na cuenta nan edad y madurez, a base di igualdad cu otro mucha, y di ricibi asistencia apropia, di acuerdo cu nan discapacidad y edad, pa realisa e derecho ey.
Articulo 8
Fomento di conscientisacion
1. E Estadonan cu ta Parti ta compromete nan mes na adopta medida inmediato, efectivo y pertinente pa:
a) Fomenta conscientisacion den henter comunidad, incluso na nivel familiar, respecto di persona cu discapacidad y fomenta respet pa e derechonan y e dignidad di persona cu discapacidad;
b) Combati riba tur tereno di bida stereotipo, prehuicio y practica dañino respecto di persona cu discapacidad, incluyendo esunnan basa riba sexo y edad;
c) Promove conscientisacion respecto di e capacidadnan y contribucionnan di persona cu discapacidad.
2. E medidanan pa tal fin ta inclui:
a) Inicia y mantene campañanan efectivo di conscientisacion di e poblacion destina pa:
i) Fomenta un actitud receptivo respecto di e derechonan di persona cu discapacidad;
ii) Promove un percepcion positivo y un mayor consenshi social respecto di persona cu discapacidad;
iii) Promove reconocemento di e capacidadnan, e meritonan y e habilidadnan di persona cu discapacidad y di nan contribucion na nan luga di trabou y na mercado laboral;
b) Fomenta na tur nivel di e sistema di enseñansa, incluso cerca tur mucha for di un edad tempran, un actitud di respet pa e derechonan di persona cu discapacidad;
c) Encurasha tur e organonan di e medionan di comunicacion pa difundi un imagen di persona cu discapacidad cu ta concordante cu e proposito di e Tratado aki;
d) Promove programanan di training di conscientisacion respecto di persona cu discapacidad y e derechonan di persona cu discapacidad.
Articulo 9
Accesibilidad
1. A fin di haci posibel pa persona cu discapacidad biba na un forma independiente y participa plenamente na tur aspecto di bida, e Estadonan cu ta Parti ta adopta medida pertinente pa garantisa acceso di persona cu discapacidad, a base di igualdad cu otro persona, na medio ambiente fisico, transporte, informacion y comunicacion, incluyendo tecnologia y sistema di informacion y comunicacion, y na otro facilidad y servicio habri pa publico of di uzo publico, tanto den zonanan urbano como rural. Ta aplica e medidanan aki, cu lo inclui identificacion y eliminacion di obstaculo y barera pa accesibilidad, entre otro, na:
a) Edificio, caminda publico, transportacion y otro facilidad paden y pafo, incluyendo scol, vivienda, facilidad medico y luga di trabou;
b) Servicio di informacion, comunicacion y di otro tipo, incluyendo servicio electronico y servicio di emergencia.
2. E Estadonan cu ta Parti tambe ta adopta medidanan pertinente pa:
a) Desaroya, promulga y supervisa implementacion di normanan y liñanan di guia minimo tocante accesibilidad di facilidadnan y servicio habri pa publico of di uzo publico;
b) Garantisa cu e entidadnan priva cu ta ofrece facilidad y servicio habri pa publico of di uzo publico ta tene na cuenta tur e aspectonan di accesibilidad pa persona cu discapacidad;
c) Ofrece training na tur persona cu ta envolvi den e problemanan di accesibilidad cu persona cu discapacidad ta confronta;
d) Proporciona edificio y otro facilidadnan habri pa publico señalisacion den Braille y den formato cu por lesa y compronde facilmente;
e) Ofrece formanan di asistencia humano of animal como tambe intermediario, incluyendo guia, hende pa lesa y interprete profesional di lenga di seña, pa facilita accesibilidad na edificio y otro facilidad habri pa publico;
f) Promove otro forma adecuado di asistencia y sosten na persona cu discapacidad pa garantisa nan acceso na informacion;
g) Promove acceso di persona cu discapacidad na tecnologia y sistema di informacion y comunicacion nobo, incluyendo internet;
h) Promove den un etapa tempran diseño, desaroyo, produccion y distribucion di tecnologia y sistema di informacion y comunicacion accesibel, di tal forma cu e tecnologianan y sistemanan ey ta bira accesibel na costo minimo.
Articulo 10
Derecho di bida
E Estadonan cu ta Parti ta reafirma cu tur ser humano tin derecho inherente di bida y ta tuma tur medida necesario pa garantisa cu persona cu discapacidad, a base di igualdad cu otro persona, por gosa efectivamente di e derecho ey.
Articulo 11
Situacion di riesgo y emergencia humanitario
E Estadonan cu ta Parti ta adopta, di conformidad cu nan obligacionnan a base di derecho internacional, incluyendo derecho internacional humanitario y derecho internacional di derecho humano, tur medida necesario pa garantisa proteccion y seguridad di persona cu discapacidad den situacion di riesgo, incluyendo situacion di conflicto arma, emergencia humanitario y desaster natural.
Articulo 12
Igual reconocemento dilanti di ley
1. E Estadonan cu ta Parti ta reafirma cu persona cu discapacidad tin derecho di reconocemento di nan personalidad huridico tur caminda.
2. E Estadonan cu ta Parti ta reconoce cu persona cu discapacidad tin capacidad huridico, a base di igualdad cu otro persona, den tur aspecto di bida.
3. E Estadonan cu ta Parti ta tuma medida pertinente pa proporciona persona cu discapacidad acceso na e apoyo cu nan por tin mester di dje den ehercicio di nan capacidad huridico.
4. E Estadonan cu ta Parti ta garantisa cu tur medida relaciona cu ehercicio di e capacidad huridico ta proporciona salvaguardia adecuado y efectivo pa impedi abuso, di conformidad cu derecho internacional di derecho humano. E salvaguardianan ey ta garantisa cu e medidanan relaciona cu ehercicio di e capacidad huridico ta respeta derecho, boluntad y preferencia di e persona, no tin conflicto di interes ni influencia indebido, ta proporcional y adapta na e circunstancianan di e persona, ta aplicabel durante e periodo mas cortico posibel y ta suheto na evaluacion regular door di un autoridad of un organo hudicial competente, independiente y imparcial. E salvaguardianan mester ta proporcional na e grado na cua dicho medidanan ta afecta derecho y interes di e persona en cuestion.
5. Tumando na consideracion e stipulacionnan di e articulo aki, e Estadonan cu ta Parti ta tuma tur medida pertinente y efectivo pa garantisa e derecho di persona cu discapacidad, a base di igualdad cu otro persona, di tin of di hereda propiedad, di controla nan propio asuntonan financiero y di tin acceso, a base di igualdad, na prestamo bancario, hypotheek y otro modalidad di credito financiero, y nan ta garantisa cu lo no priva persona cu discapacidad di nan propiedad di forma arbitrario.
Articulo 13
Acceso na husticia
1. E Estadonan cu ta Parti ta garantisa persona cu discapacidad acceso efectivo na husticia, a base di igualdad cu otro persona, incluso pa medio di ahustacion di procedura y adapta na nan edad, a fin di facilita desempeño di nan funcion efectivo como participante directo y indirecto, entre otro como testigo, den tur procedura hudicial, inclusive den e etapa di investigacion y otro etapa preliminar.
2. A fin di yuda garantisa persona cu discapacidad acceso efectivo na husticia, e Estadonan cu ta Parti ta promove training adecuado pa esnan cu ta traha den administracion di husticia, incluyendo personal di polis y di prizon.
Articulo 14
Libertad y seguridad di persona
1. E Estadonan cu ta Parti ta garantisa cu persona cu discapacidad, a base di igualdad cu otro persona:
a) Ta disfruta di e derecho di libertad y seguridad di persona;
b) No ta wordo priva di nan libertad ilicitamente of arbitrariamente y cu cualke privacion di libertad lo ta di conformidad cu ley, y cu existencia di un discapacidad no ta hustifica den ningun caso privacion di libertad.
2. E Estadonan cu ta Parti ta garantisa cu, den caso cu priva persona cu discapacidad di nan libertad pa medio di cualke proceso, nan tin, a base di igualdad cu otro persona, derecho di garantia, di conformidad cu derecho internacional di derecho humano, y ta trata nan di acuerdo cu e obhetivonan y e principionan di e Tratado aki, incluyendo realisacion di ahustacion rasonabel.
Articulo 15
Proteccion contra tortura y otro trato of castigo cruel, inhumano of degradante
1. No ta somete ningun persona na tortura of na trato of castigo cruel, inhumano of degradante. En particular, no ta somete ningun persona na experimento medico of cientifico sin su liber consentimento.
2. E Estadonan cu ta Parti ta tuma tur medida legislativo, administrativo, hudicial of di otro indole cu ta efectivo pa, a base di igualdad cu otro persona, preveni cu ta somete persona cu discapacidad na tortura of na trato of castigo cruel, inhumano of degradante.
Articulo 16
Proteccion contra explotacion, violencia y abuso
1. E Estadonan cu ta Parti ta adopta tur medida di caracter legislativo, administrativo, social, educativo y di otro indole cu ta apropia pa protege persona cu discapacidad, tanto paden como pafo di cas, contra tur forma di explotacion, violencia y abuso, incluyendo nan aspectonan basa riba genero.
2. E Estadonan cu ta Parti ta adopta tambe tur medida pertinente pa preveni tur forma di explotacion, violencia y abuso, garantisando persona cu discapacidad y nan famianan y dunadonan di cuido, entre otro, formanan adecuado di asistencia y sosten adapta na nan genero y edad, inclusive proporcionando informacion y formacion tocante e manera di evita, reconoce y denuncia casonan di explotacion, violencia y abuso. E Estadonan cu ta Parti ta garantisa cu e servicionan di proteccion ta tene cuenta cu edad, genero y discapacidad di persona.
3. A fin di preveni tur forma di explotacion, violencia y abuso, e Estadonan cu ta Parti ta garantisa cu autoridadnan independiente lo supervisa efectivamente tur facilidad y programa diseña pa sirbi persona cu discapacidad.
4. E Estadonan cu ta Parti ta tuma tur medida pertinente pa promove recuperacion fisico, cognitivo y psicologico, rehabilitacion y reintegracion social di persona cu discapacidad cu ta victima di cualke forma di explotacion, violencia of abuso, inclusive pa medio di prestacion di servicio di proteccion. E recuperacion y reintegracion menciona mester tuma luga den un ambiente cu ta favorabel pa salud, bienestar, autoestima, dignidad y autonomia di persona y ta tene cuenta cu e necesidadnan specifico di genero y edad.
5. E Estadonan cu ta Parti ta implementa legislacion y maneho efectivo, incluyendo legislacion y maneho enfoca riba muhe y mucha, pa garantisa cu ta detecta, investiga y, caminda ta pertinente, procede hudicialmente contra e casonan di explotacion, violencia y abuso di persona cu discapacidad.
Articulo 17
Proteccion di integridad personal
Tur persona cu discapacidad tin derecho di respet pa nan integridad fisico y mental, a base di igualdad cu otro persona.
Articulo 18
Libertad di movemento y nacionalidad
1. E Estadonan cu ta Parti ta reconoce e derecho di persona cu discapacidad riba libertad di movemento, riba libertad pa scoge nan residencia y riba un nacionalidad, a base di igualdad cu otro persona, incluso garantisando cu persona cu discapacidad:
a) Tin derecho di adkiri un nacionalidad y di cambia di nacionalidad y di no wordo priva di nan nacionalidad di forma arbitrario of pa motibo di nan discapacidad;
b) No ta wordo priva, pa motibo di nan discapacidad, di nan capacidad pa obtene, posee y uza documentacion relaciona cu nan nacionalidad of otro documentacion di identificacion, of pa uza proceduranan pertinente, manera e procedura di inmigracion, cu por ta necesario pa facilita ehercicio di nan derecho di libertad di movemento;
c) Tin libertad pa sali di cualke pais, incluyendo nan propio pais;
d) No ta wordo priva, arbitrariamente of pa motibo di nan discapacidad, di e derecho pa drenta nan propio pais.
2. Ta inscribi mucha cu discapacidad inmediatamente despues di nan nacemento na Registro Civil y for di nan nacemento nan tin derecho riba un nomber, derecho di adkiri un nacionalidad y, asina leu cu ta posibel, derecho di conoce nan mayornan y di wordo cria door di nan.
Articulo 19
Derecho di biba independiente y di ta inclui den comunidad
E Estadonan cu ta Parti den e Tratado aki ta reconoce e derecho igual di tur persona cu discapacidad di biba den comunidad, cu opcion igual cu otro persona, y ta tuma medida efectivo y pertinente pa facilita e pleno goso di e derecho ey door di persona cu discapacidad y nan inclusion y participacion completo den comunidad, garantisando en especial cu:
a) Persona cu discapacidad tin oportunidad di scoge nan luga di residencia y na unda y cu kende nan ta biba, a base di igualdad cu otro persona, y no ta obliga di biba den un sistema di bida specifico;
b) Persona cu discapacidad tin acceso na un variedad di servicio di asistencia na cas, den residencia y otro servicio di apoyo den comunidad, incluyendo e asistencia personal cu ta necesario pa sostene nan biba y nan inclusion den comunidad y pa evita nan isolacion of separacion di comunidad;
c) E facilidadnan y servicionan comunitario pa e poblacion en general ta na disposicion di persona cu discapacidad a base di igualdad y ta tene cuenta cu nan necesidadnan.
Articulo 20
Mobilidad personal
E Estadonan cu ta Parti ta adopta medida efectivo pa garantisa cu persona cu discapacidad ta gosa di mobilidad personal cu e maximo independencia posibel, entre otro door di:
a) Facilita mobilidad personal di persona cu discapacidad na e forma y na e momento cu nan ta desea, na prijs accesibel;
b) Facilita acceso di persona cu discapacidad na recurso pa mobilidad, aparato tecnico y tecnologia di apoyo di calidad y formanan di asistencia humano of animal como tambe intermediario, entre otro door di pone nan na nan disposicion na prijs accesibel;
c) Ofrece persona cu discapacidad y e personal specialisa cu ta traha cu persona cu discapacidad training den e habilidadnan relaciona cu mobilidad;
d) Encurasha e entidadnan cu ta fabrica recurso pa mobilidad, aparato tecnico y tecnologia di apoyo pa nan tene cuenta cu tur e aspectonan di mobilidad di persona cu discapacidad.
Articulo 21
Libertad di expresion y di opinion y acceso na informacion
E Estadonan cu ta Parti ta adopta tur medida pertinente pa persona cu discapacidad por eherce e derecho di libertad di expresion y di opinion, incluyendo e libertad di busca, haya y suministra informacion e idea, a base di igualdad cu otro persona, y pa medio di cualke forma di comunicacion cu nan scoge, manera ta defini den articulo 2 di e Tratado aki, entre otro door di:
a) Suministra persona cu discapacidad informacion dirigi na publico en general, di forma oportuno y sin costo adicional, den formato y tecnologia accesibel, adecuado pa e diferente tiponan di discapacidad;
b) Acepta y facilita uzo di lenga di seña, Braille, comunicacion aumentativo y alternativo y di tur otro medio, metodo y formato di comunicacion accesibel, cu persona cu discapacidad ta scoge den interaccion oficial;
c) Urgi entidadnan priva cu ta presta servicio na publico en general, inclusive via internet, pa suministra informacion y ofrece nan servicio na persona cu discapacidad den formato accesibel y uzabel pa persona cu discapacidad;
d) Encurasha e medionan di comunicacion, incluyendo esunnan cu ta suministra informacion via internet, pa haci nan servicionan accesibel pa persona cu discapacidad;
e) Reconoce y promove uzo di lenga di seña.
Articulo 22
Respet pa privacidad
1. Ningun persona cu discapacidad, irespecto di su luga di residencia of di su forma di biba, lo no ta obheto di interferencia arbitrario of ilicito den su privacidad, famia, cas of corespondencia of otro tipo di comunicacion of di agresion ilicito contra su honor y reputacion. Persona cu discapacidad tin derecho di wordo protegi pa ley contra dicho interferencianan of agresionnan.
2. E Estadonan cu ta Parti ta protege privacidad di informacion personal y di informacion relaciona cu salud y cu rehabilitacion di persona cu discapacidad, a base di igualdad cu otro persona.
Articulo 23
Respet pa cas y pa famia
1. E Estadonan cu ta Parti ta tuma medida efectivo y apropia pa elimina discriminacion contra persona cu discapacidad den tur cuestion relaciona cu matrimonio, famia, paternidad y relacion personal, a base di igualdad cu otro persona, a fin di garantisa cu:
a) Ta reconoce e derecho di tur persona cu discapacidad cu tin edad di casa, di casa y funda un famia a base di consentimento liber y pleno di e futuro esposonan;
b) Ta reconoce e derechonan di persona cu discapacidad di dicidi libremente y di manera responsabel tocante e cantidad di yiu cu nan kier tin y e tempo cu mester transcuri entre un nacemento y e otro, y di tin acceso na informacion y educacion tocante reproduccion y planificacion familiar adecuado pa nan edad, y ta proporciona e medionan necesario pa permiti nan eherce e derechonan ey;
c) Persona cu discapacidad, incluyendo mucha, ta mantene nan fertilidad, a base di igualdad cu otro persona.
2. E Estadonan cu ta Parti ta garantisa e derechonan y obligacionnan di persona cu discapacidad pa loke ta tutela, curatela, poderacion, adopcion di mucha of institucionnan similar, den caso cu e conceptonan aki ta existi den legislacion nacional; den tur caso e miho interes di e mucha ta primordial. E Estadonan cu ta Parti ta duna asistencia apropia na persona cu discapacidad pa desempeño di nan responsabilidadnan pa loke ta cuido y criansa di nan yiunan.
3. E Estadonan cu ta Parti ta garantisa cu mucha cu discapacidad tin e mesun derechonan pa loke ta bida den famia. Pa haci e derechonan ey efectivo, y a fin di preveni scondemento, abandono, negligencia y segregacion di mucha cu discapacidad, e Estadonan cu ta Parti ta compromete nan mes na proporciona cu anticipacion informacion, servicio y apoyo extenso na mucha cu discapacidad y na nan famianan.
4. E Estadonan cu ta Parti ta garantisa cu no ta separa un mucha di su mayornan contra nan boluntad, excepto ora cu e autoridadnan competente, suheto na evaluacion hudicial, ta determina, di conformidad cu ley y e proceduranan aplicabel, cu e separacion ey ta necesario na e miho interes di e mucha. Den ningun caso no ta separa un mucha di su mayornan a base di un discapacidad, sea di e mucha, di un mayor of di tur dos mayor.
5. E Estadonan cu ta Parti ta haci tur lo posibel pa, ora cu e famia mas yega di un mucha cu discapacidad no por dun’e cuido, proporciona dunamento di cuido alternativo denter di e famia mas grandi y, si esey no ta posibel, denter di e comunidad den un ambiente familiar.
Articulo 24
Enseñansa
1. E Estadonan cu ta Parti ta reconoce e derecho di persona cu discapacidad riba enseñansa. Cu mira riba realisacion di e derecho aki sin discriminacion y a base di oportunidad igual, e Estadonan cu ta Parti ta garantisa un sistema di enseñansa inclusivo na tur nivel, como tambe siñamento pa bida largo, cu e meta di:
a) Desaroya plenamente potencial humano y sentido di dignidad y autoestima, y reforsa respet pa derecho humano, libertad fundamental y diversidad humano;
b) Desaroya optimalmente personalidad, talento y creatividad di persona cu discapacidad, como tambe nan aptitudnan mental y fisico;
c) Haci posibel pa persona cu discapacidad participa di manera efectivo den un sociedad liber.
2. Realisando e derecho aki, e Estadonan cu ta Parti ta garantisa cu:
a) Persona cu discapacidad no ta keda exclui di e sistema general di enseñansa pa motibo di discapacidad, y cu mucha cu discapacidad no ta keda exclui di enseñansa primario gratuito y obligatorio ni di enseñansa secundario pa motibo di discapacidad;
b) Persona cu discapacidad por tin acceso na un enseñansa primario y secundario inclusivo, di calidad y gratuito, a base di igualdad cu otro persona, den e comunidadnan unda nan ta biba;
c) Ta haci ahustacion rasonabel a base di e necesidadnan individual;
d) Ta duna persona cu discapacidad e apoyo necesario, den cuadro di e sistema general di enseñansa, pa facilita nan formacion efectivo;
e) Ta facilita medidanan di apoyo individualisa y efectivo den ambientenan cu ta optimalisa desaroyo academico y social, di conformidad cu e obhetivo di inclusion completo.
3. E Estadonan cu ta Parti ta brinda persona cu discapacidad e posibilidad di siña habilidadnan pa desaroyo practico y social, pa facilita nan participacion completo y igual den enseñansa y como miembro di comunidad. Pa tal fin, e Estadonan cu ta Parti ta adopta medida pertinente, entre nan:
a) Facilita siñamento di Braille, escritura alternativo, metodo, medio y formato di comunicacion aumentativo y alternativo, como tambe adkisicion di habilidadnan di orientacion y di mobilidad, y facilita apoyo y guia di persona den e mesun circunstancia;
b) Facilita siñamento di lenga di seña y promocion di identidad linguistico di e comunidad sordo;
c) Garantisa cu ta duna enseñansa na e personanan, y en particular mucha, cu ta ciego, sordo of sordociego, den e lenganan y e metodonan y medionan di comunicacion mas apropia pa cada persona, y den un ambiente cu ta permiti nan alcansa nan maximo desaroyo academico y social.
4. A fin di yuda garantisa realisacion di e derecho aki, e Estadonan cu ta Parti ta adopta medida pertinente pa emplea maestro, incluyendo maestro cu discapacidad, cu ta cualifica den lenga di seña y/of Braille, y pa forma profesionalnan y personal cu ta traha na tur nivel di enseñansa. E formacion ey ta inclui conscientisacion tocante discapacidad y uzo di metodo, medio y formato di comunicacion aumentativo y alternativo apropia, y tecnica y material educativo pa duna sosten na persona cu discapacidad.
5. E Estadonan cu ta Parti ta garantisa cu persona cu discapacidad tin acceso na enseñansa superior general, formacion profesional, enseñansa pa adulto y siñamento pa bida largo sin discriminacion y a base di igualdad cu otro persona. Pa tal fin, e Estadonan cu ta Parti ta garantisa cu ta realisa ahustacion rasonabel pa persona cu discapacidad.
Articulo 25
Salud
E Estadonan cu ta Parti ta reconoce cu persona cu discapacidad tin derecho riba goso di e nivel mas halto posibel di salud sin discriminacion pa motibo di discapacidad. E Estadonan cu ta Parti ta adopta tur medida pertinente pa garantisa acceso di persona cu discapacidad na servicionan di salud cu ta tene cuenta specifico cu genero, incluyendo rehabilitacion relaciona cu salud. En particular, e Estadonan cu ta Parti ta:
a) Proporciona persona cu discapacidad cuido y programanan di salud gratuito of na un prijs accesibel di e mesun variedad y calidad y segun e mesun normanan cu ta proporciona nan na otro persona, incluso den e area di salud sexual y reproductivo y di programanan di salud publico dirigi na e poblacion general;
b) Presta e servicionan di salud cu persona cu discapacidad mester haya specificamente como consecuencia di nan discapacidad, incluyendo deteccion tempran y intervencion, si ta necesario, y servicio destina na limita y preveni mas discapacidad, incluso cerca mucha y anciano;
c) Presta e servicionan ey mas cerca posibel di e propio comunidad di e personanan cu discapacidad, incluso den zonanan rural;
d) Exigi di e profesionalnan di salud pa duna persona cu discapacidad cuido di e mesun calidad cu nan ta duna otro persona, particularmente a base di e consentimento liber y bon informa cu nan ta haya di persona cu discapacidad, door di, entre otro, fomenta conscientisacion respecto di e derechonan humano, dignidad, autonomia y necesidadnan di persona cu discapacidad, pa medio di capacitacion y promulgacion di normanan etico pa cuido di salud tanto publico como priva;
e) Prohibi discriminacion contra persona cu discapacidad den provision di seguro di salud, y di seguro di bida si e seguro aki ta permiti den legislacion nacional, y mester provee e seguro ey na forma husto y rasonabel;
f) Impedi cu ta nenga, di manera discriminatorio, servicio di salud of di cuido di salud of suministro di alimento solido of likido, pa motibo di discapacidad.
Articulo 26
Habilitacion y rehabilitacion
1. E Estadonan cu ta Parti ta adopta medidanan efectivo y pertinente -incluso mediante apoyo di persona den e mesun circunstancia- pa persona cu discapacidad por logra y mantene maximo independencia, capacidad fisico, mental, social y profesional completo, y inclusion y participacion completo den tur aspecto di bida. Pa tal fin, e Estadonan cu ta Parti ta organisa, intensifica y amplia servicionan y programanan extenso di habilitacion y rehabilitacion, en particular den e areanan di salud, empleo, enseñansa y servicio social, di tal forma cu e servicionan y programanan ey:
a) Ta cuminsa den e etapa mas tempran posibel y ta basa riba un evaluacion multidisciplinario di e necesidadnan y capacidadnan individual di cada persona;
b) Ta sostene participacion y inclusion den comunidad y den tur aspecto di bida social, ta boluntario y ta na disposicion di persona cu discapacidad mas cerca posibel di nan propio comunidadnan, incluso den zonanan rural.
2. E Estadonan cu ta Parti ta promove desaroyo di capacitacion inicial y continuo pa e profesionalnan y e personal cu ta traha den e servicionan di habilitacion y rehabilitacion.
3. E Estadonan cu ta Parti ta stimula disponibilidad, conocemento y uzo di aparato tecnico y tecnologia di apoyo diseña pa persona cu discapacidad, asina leu cu nan ta relaciona cu habilitacion y rehabilitacion.
Articulo 27
Trabou y empleo
1. E Estadonan cu ta Parti ta reconoce e derecho di persona cu discapacidad riba trabou, a base di igualdad cu otro persona. Esey ta inclui e derecho di tin oportunidad di gana nan pan cu trabou libremente scogi of acepta, den un mercado y un ambiente laboral cu ta habri, inclusivo y accesibel pa persona cu discapacidad. E Estadonan cu ta Parti ta salvaguardia y ta promove ehercicio di e derecho riba trabou, incluso pa esnan cu haya un discapacidad durante trabou, tumando medidanan apropia, inclusive mediante legislacion, a fin di, entre otro:
a) Prohibi discriminacion pa motibo di discapacidad respecto di tur cuestion relaciona cu tur forma di empleo, incluyendo e condicionnan di seleccion, contratacion y empleo, continuidad di empleo, promocion profesional y condicionnan di trabou sigur y saludabel;
b) Protege e derechonan di persona cu discapacidad, a base di igualdad cu otro persona, riba condicionnan di trabou husto y favorabel, particularmente igualdad di oportunidad y pago igual pa trabou di igual balor, condicionnan di trabou sigur y saludabel, incluyendo proteccion contra intimidacion y restitucion di derecho den caso di inhusticia;
c) Garantisa cu persona cu discapacidad por eherce nan derechonan laboral y sindical, a base di igualdad cu otro persona;
d) Permiti pa persona cu discapacidad tin acceso efectivo na programanan general di orientacion tecnico y profesional, servicio di intermediacion pa trabou y formacion profesional y continuo;
e) Fomenta oportunidad di empleo y promocion profesional di persona cu discapacidad den e mercado laboral, y apoya nan den buscamento, hayamento y mantenemento di trabou of den reincorporacion na trabou;
f) Promove oportunidad di trabou independiente, empresariado, lantamento di cooperativa y establecemento di empresa propio;
g) Duna persona cu discapacidad trabou den sector publico;
h) Promove empleo di persona cu discapacidad den sector priva pa medio di maneho y medida apropia, cu por inclui programanan di accion afirmativo, incentivo y otro medida;
i) Garantisa cu ta realisa ahustacion rasonabel pa persona cu discapacidad na e luga di trabou;
j) Promove adkisicion di experiencia laboral di persona cu discapacidad den mercado laboral habri;
k) Promove programanan di rehabilitacion vocacional y profesional, di mantenemento di empleo y di reincorporacion na trabou dirigi riba persona cu discapacidad.
2. E Estadonan cu ta Parti ta garantisa cu persona cu discapacidad lo no ta someti na sclavitud ni na servidumbre y cu nan ta protegi, a base di igualdad cu otro persona, contra trabou forsa of obligatorio.
Articulo 28
Nivel di bida y proteccion social adecuado
1. E Estadonan cu ta Parti ta reconoce e derecho di persona cu discapacidad riba un nivel di bida adecuado pa nan mes y pa nan famianan, locual ta inclui cuminda, paña y vivienda adecuado, y riba un mehoracion continuo di nan condicionnan di bida, y ta tuma medida pertinente pa salvaguardia y promove realisacion di e derecho ey sin discriminacion pa motibo di discapacidad.
2. E Estadonan cu ta Parti ta reconoce e derecho di persona cu discapacidad riba proteccion social y riba goso di e derecho ey, sin discriminacion pa motibo di nan discapacidad, y ta tuma medida pertinente pa salvaguardia y promove realisacion di e derecho ey, incluyendo medida pa:
a) Garantisa acceso di persona cu discapacidad, a base di igualdad, na servicio di awa potabel y garantisa acceso na servicio, instrumento y otro forma di asistencia adecuado na prijs accesibel, pa atende e necesidadnan relaciona cu nan discapacidad;
b) Garantisa acceso di persona cu discapacidad, en particular muhe y mucha muhe cu discapacidad y anciano cu discapacidad, na programanan di proteccion social y programanan di reduccion di pobresa;
c) Garantisa acceso di persona cu discapacidad y nan famianan cu ta biba den situacion di pobresa na asistencia gubernamental pa paga e gastonan relaciona cu nan discapacidad, incluyendo training, asesoramento, yudansa financiero y servicio di cuido temporal adecuado;
d) Garantisa acceso di persona cu discapacidad na programanan di vivienda popular;
e) Garantisa acceso di persona cu discapacidad, a base di igualdad, na beneficionan di pensioen y programanan di pensioen.
Articulo 29
Participacion den bida politico y bida publico
E Estadonan cu ta Parti ta garantisa persona cu discapacidad derecho politico y e posibilidad di gosa di nan a base di igualdad cu otro persona y nan ta compromete nan mes na:
a) Garantisa cu persona cu discapacidad por participa plenamente y efectivamente den bida politico y bida publico, a base di igualdad cu otro persona, directamente of via representantenan libremente elegi, incluyendo e derecho y e posibilidad di persona cu discapacidad di vota y di wordo elegi, entre otro door di:
i) Garantisa cu e proceduranan, facilidadnan y materialnan electoral ta adecuado, accesibel y facil di compronde y di uza;
ii) Protege e derecho di persona cu discapacidad di emiti nan voto den secreto den eleccion y referendum publico, sin intimidacion, y di presenta nan mes como candidato den eleccion, y efectivamente eherce cargo y desempeña cualke funcion publico na tur nivel di gobierno, facilitando uzo di tecnologia nobo y di tecnologia di apoyo, unda ta apropia;
iii) Garantisa expresion liber di e boluntad di persona cu discapacidad como elector y, pa tal fin, semper cu ta necesario y a base di nan peticion, permiti pa un persona di nan scogencia duna nan asistencia ora di vota;
b) Promove activamente un ambiente den cua persona cu discapacidad por participa plenamente y efectivamente den ehercicio di funcion publico, sin discriminacion y a base di igualdad cu otro persona, y fomenta nan participacion den asunto publico, incluso:
i) Participa den organisacion y asociacion no gubernamental comprometi cu bida publico y politico di e pais, y den actividad y administracion di partido politico;
ii) Lanta y afilia na organisacion di persona cu discapacidad pa representa persona cu discapacidad na nivel internacional, nacional, regional y local.
Articulo 30
Participacion den bida cultural, recreacion, actividad di tempo liber y deporte
1. E Estadonan cu ta Parti ta reconoce e derecho di persona cu discapacidad di participa, a base di igualdad cu otro persona, den bida cultural y ta adopta tur medida pertinente pa garantisa cu persona cu discapacidad:
a) Tin acceso na material cultural den formato accesibel;
b) Tin acceso na programanan di television, pelicula, teatro y otro actividad cultural den formato accesibel;
c) Tin acceso na luganan unda ta ofrece presentacion of servicio cultural manera teatro, museo, cine, biblioteca y servicio turistico y, asina leu cu ta posibel, tin acceso na monumentonan y sitionan di importancia cultural nacional.
2. E Estadonan cu ta Parti ta adopta medida pertinente pa persona cu discapacidad por desaroya y uza nan potencial creativo, artistico y intelectual, no solamente na nan propio beneficio sino tambe pa enrikecemento di sociedad.
3. E Estadonan cu ta Parti ta tuma tur medida pertinente, di conformidad cu derecho internacional, pa garantisa cu e leynan di proteccion di derecho di propiedad intelectual no ta forma un barera excesivo of discriminatorio pa acceso di persona cu discapacidad na material cultural.
4. Persona cu discapacidad tin derecho, a base di igualdad cu otro persona, riba reconocemento y apoyo di nan identidad cultural y linguistico specifico, incluyendo lenga di seña y cultura di hende sordo.
5. Cu mira pa facilita participacion di persona cu discapacidad, a base di igualdad cu otro persona, na actividadnan recreativo, di tempo liber y deportivo, e Estadonan cu ta Parti ta adopta medida apropia pa:
a) Encurasha y promove participacion, mas tanto posibel, di persona cu discapacidad na actividad deportivo general na tur nivel;
b) Garantisa cu persona cu discapacidad tin oportunidad di organisa, desaroya y participa na actividad deportivo y recreativo specifico pa persona cu discapacidad y, pa tal fin, promove dunamento, a base di igualdad cu otro persona, di instruccion, formacion y recurso adecuado;
c) Garantisa cu persona cu discapacidad tin acceso na facilidadnan deportivo, recreativo y turistico;
d) Garantisa cu mucha cu discapacidad tin igual acceso cu otro mucha na participacion den wega, recreacion y actividad di tempo liber y deportivo, incluyendo e actividadnan realisa den e sistema escolar;
e) Garantisa cu persona cu discapacidad tin acceso na servicio duna door di esnan cu ta envolvi den organisacion di actividadnan recreativo, turistico, di tempo liber y deportivo.
Articulo 31
Estadistica y recopilacion di dato
1. E Estadonan cu ta Parti ta recopila informacion adecuado, incluyendo dato estadistico y di investigacion, a fin di permiti nan formula y implementa maneho pa ehecucion di e Tratado aki. Den e proceso di recopilacion y mantenemento di e informacion ey mester:
a) Cumpli cu garantianan legalmente estableci, incluyendo legislacion tocante proteccion di dato, pa garantisa confidencialidad y respet di privacidad di persona cu discapacidad;
b) Cumpli cu normanan internacionalmente acepta pa protege e derechonan humano y libertadnan fundamental, como tambe principionan etico den recopilacion y uzo di estadistica.
2. E informacion recopila di conformidad cu e articulo aki ta wordo desagrega na forma debido y ta uz’e pa yuda evalua implementacion di e obligacionnan di e Estadonan cu ta Parti en virtud di e Tratado aki, como tambe pa identifica y elimina e bareranan cu persona cu discapacidad ta confronta den ehercicio di nan derechonan.
3. E Estadonan cu ta Parti ta asumi nan responsabilidad di difundi e estadisticanan ey y garantisa cu nan ta accesibel pa persona cu discapacidad y otro persona.
Articulo 32
Cooperacion internacional
1. E Estadonan cu ta Parti ta reconoce importancia di cooperacion internacional y su promocion, como apoyo pa e esfuersonan nacional pa realisacion di e proposito y e obhetivonan di e Tratado aki, y ta tuma medida pertinente y efectivo en conexion cu esey, entre Estado y, caminda ta apropia, den asociacion cu organisacionnan internacional y regional relevante y cu sociedad civil, en particular organisacionnan di persona cu discapacidad. Entre e medidanan ey por inclui, entre otro:
a) Garantisa cu cooperacion internacional, incluyendo e programanan di desaroyo internacional, ta inclui persona cu discapacidad y ta accesibel pa nan;
b) Facilita y apoya fomento di capacidad, incluso pa medio di intercambio y compartimento di informacion, experiencia, programa di formacion y bon practica;
c) Facilita cooperacion den investigacion y acceso na conocemento cientifico y tecnico;
d) Duna, caminda ta necesario, asistencia tecnico y economico, entre otro door di facilita acceso na tecnologia accesibel y di apoyo, y door di comparti e tecnologianan ey, y pa medio di transferencia di tecnologia.
2. Ta aplica e stipulacionnan di e articulo aki sin perhuicio di e obligacionnan cu cada Estado cu ta Parti tin en virtud di e Tratado aki.
Articulo 33
Implementacion y supervision nacional
1. E Estadonan cu ta Parti, di conformidad cu nan sistema organisativo, ta designa un of mas punto focal den gobierno encarga cu e asuntonan relaciona cu implementacion di e Tratado aki y ta considera debidamente establecemento of designacion di un mecanismo di coordinacion den gobierno pa facilita tumamento di medida al respecto den diferente sector y na diferente nivel.
2. E Estadonan cu ta Parti, di conformidad cu nan sistema huridico y administrativo, ta mantene, reforsa, designa of establece na nivel nacional un cuadro cu, segun ta rekeri, ta consisti di un of mas mecanismo independiente pa promove, protege y supervisa implementacion di e Tratado aki. Ora cu ta designa of establece e mecanismo(nan) ey, e Estadonan cu ta Parti ta tene cuenta cu e principionan cu ta concerni e condicion huridico y e funcionamento di e institucionnan nacional di proteccion y promocion di derecho humano.
3. Sociedad civil, y en particular persona cu discapacidad y e organisacionnan cu ta representa nan, ta wordo envolvi y ta participa plenamente den e proceso di supervision.
Articulo 34
Comite pa derecho di persona cu discapacidad
1. Lo crea un Comite pa Derecho di Persona cu Discapacidad (di aki padilanti denomina “e Comite”) cu ta desempeña e funcionnan cu ta menciona a continuacion.
2. E Comite ta consisti, na momento cu e Tratado aki drenta na vigor, di 12 experto. Ora cu e Tratado aki obtene 60 ratificacion of afiliacion mas, ta aumenta composicion di e Comite cu seis miembro mas, yegando asina na e maximo di 18 miembro.
3. E miembronan di e Comite ta desempeña nan funcionnan a titulo personal y nan mester ta persona di gran integridad moral y cu competencia y experiencia reconoci riba e tereno cu e Tratado aki ta cubri. Ta pidi e Estadonan cu ta Parti pa, ora cu nan nomina nan candidatonan, tuma debidamente na consideracion e stipulacion menciona den numeral 3 di articulo 4 di e Tratado aki.
4. E miembronan di e Comite ta wordo elegi pa e Estadonan cu ta Parti, tumando na consideracion un distribucion geografico ekitativo, representacion di e diferente formanan di civilisacion y di e principal sistemanan huridico, un representacion di genero balansa y participacion di experto cu discapacidad.
5. E miembronan di e Comite ta wordo elegi pa medio di voto secreto for di un lista di persona nomina door di e Estadonan cu ta Parti for di nan ciudadanonan den e reunionnan di e Conferencia di e Estadonan cu ta Parti. Den e reunionnan ey, den cuanan dos di tres parti di e Estadonan cu ta Parti ta forma quorum, e personanan elegi pa e Comite ta esnan cu obtene e mayor cantidad di voto y un mayoria absoluto di e votonan di e representantenan di e Estadonan cu ta Parti cu ta presente y cu ta emiti nan voto.
6. Ta tene e prome eleccion pa mas tarda seis luna despues di e fecha cu e Tratado aki drenta na vigor. Por lo menos cuater luna prome cu e fecha di cada eleccion, Secretario General di Nacionnan Uni ta dirigi un carta na e Estadonan cu ta Parti pidiendo nan pa presenta nomber di nan candidatonan denter di dos luna. Secretario General ta prepara despues un lista na orden alfabetico di tur e personanan nomina di e forma ey, indicando e Estadonan cu ta Parti cu a nomina nan y ta presenta esaki na e Estadonan cu ta Parti den e Tratado aki.
7. Ta elegi e miembronan di e Comite pa un periodo di cuater aña. Nan por wordo reelegi un biaha. Sinembargo, e mandato di seis di e miembronan elegi den e prome eleccion ta caduca despues di dos aña; inmediatamente despues di e prome eleccion, e presidente di e reunion na cua ta referi den numeral 5 di e articulo aki ta saca e nombernan di e seis miembronan ey pa medio di lot.
8. E eleccion di e seis miembronan adicional di e Comite ta tuma luga den cuadro di eleccion ordinario, di conformidad cu e stipulacionnan relevante di e articulo aki.
9. Den caso cu un miembro di e Comite fayece, renuncia of declara cu, pa cualke otro motibo, e no por sigui desempeña su funcion, e Estado cu ta Parti cu a nomina e miembro ey ta designa otro experto cu ta posee e cualificacionnan y ta cumpli cu e rekisitonan menciona den e stipulacionnan corespondiente di e articulo aki pa ocupa e puesto durante e resto di e mandato.
10. E Comite ta fiha su propio reglamento di orden.
11. Secretario General di Nacionnan Uni ta proporciona e personal y e facilidadnan necesario pa desempeño efectivo di e funcionnan di e Comite conforme e Tratado aki y ta convoca su reunion inicial.
12. Cu aprobacion di Asamblea General di Nacionnan Uni, e miembronan di e Comite estableci conforme e Tratado aki ta ricibi emolumento for di e recursonan di Nacionnan Uni bou di e termino- y condicionnan cu Asamblea General stipula, tumando na consideracion importancia di e responsabilidadnan di e Comite.
13. E miembronan di e Comite tin derecho riba e facilidadnan, privilegionan y inmunidadnan cu ta concede e expertonan cu ta realisa misionnan pa Nacionnan Uni, manera ta stipula den e seccionnan corespondiente di e Tratado tocante Privilegio y Inmunidad di Nacionnan Uni.
Articulo 35
Rapport presenta door di e Estadonan cu ta Parti
1. Cada Estado cu ta Parti ta presenta na e Comite, pa intermediacion di Secretario General di Nacionnan Uni, un rapport extenso tocante e medidanan tuma pa cumpli cu su obligacionnan en virtud di e Tratado aki y tocante e progreso logra al respecto, denter di dos aña despues cu e Tratado aki drenta na vigor pa e Estado cu ta Parti concerni.
2. Posteriormente e Estadonan cu ta Parti ta presenta rapportnan subsiguiente por lo menos cada cuater aña y pa lo demas ki ora cu e Comite pidi nan esey.
3. E Comite ta dicidi tocante e liñanan di guia cu ta aplicabel riba contenido di e rapportnan.
4. Un Estado cu ta Parti cu a presenta un rapport inicial extenso na e Comite no tin mester di ripiti, den su rapportnan subsiguiente, informacion previamente suministra. Ta pidi e Estadonan cu ta Parti pa, ora cu nan prepara rapport pa e Comite, considera pa haci esey pa medio di un procedura habri y transparente y tumando debidamente na consideracion e stipulacion menciona den numeral 3 di articulo 4 di e Tratado aki.
5. Den e rapportnan por indica e factornan y e dificultadnan cu ta afecta e grado di cumplimento cu e obligacionnan contrai en virtud di e Tratado aki.
Articulo 36
Tratamento di rapport
1. E Comite ta trata cada rapport, e ta duna e sugerencianan y e recomendacionnan general cu e ta considera oportuno tocante e rapport y e ta remiti esakinan na e Estado cu ta Parti concerni. E Estado cu ta Parti por reacciona mandando e Comite cualke informacion cu e ta desea. E Comite por pidi e Estadonan cu ta Parti mas informacion relaciona cu implementacion di e Tratado aki.
2. Si un Estado cu ta Parti ta considerablemente atrasa cu presentacion di un rapport, e Comite por notifica e Estado cu ta Parti concerni e necesidad di investiga implementacion di e Tratado aki na dicho Estado cu ta Parti, a base di informacion confiabel cu ta pone na disposicion di e Comite, den caso cu no presenta e rapport en cuestion denter di tres luna despues di e notificacion. E Comite ta combida e Estado cu ta Parti concerni pa participa na tal investigacion. Den caso cu e Estado cu ta Parti reacciona presentando e rapport corespondiente, ta aplica e stipulacionnan di numeral 1 di e articulo aki.
3. Secretario General di Nacionnan Uni ta pone e rapportnan na disposicion di tur e Estadonan cu ta Parti.
4. E Estadonan cu ta Parti ta pone nan rapportnan ampliamente na disposicion di publico den nan propio pais y ta facilita acceso na e sugerencianan y e recomendacionnan general tocante e rapportnan ey.
5. Segun cu e Comite considera apropia, e ta transmiti e rapportnan di e Estadonan cu ta Parti na e organismonan specialisa, e fondonan y e programanan di Nacionnan Uni, y na otro organo competente, pa nan trata un peticion of un indicacion di e necesidad di conseho of asistencia tecnico inclui den e rapportnan ey, hunto cu e observacionnan y e recomendacionnan di e Comite, si tin, tocante e peticionnan of indicacionnan ey.
Articulo 37
Cooperacion entre e Estadonan cu ta Parti y e Comite
1. Cada Estado cu ta Parti ta coopera cu e Comite y ta yuda su miembronan den cumplimento di nan mandato.
2. Den su relacion cu e Estadonan cu ta Parti, e Comite ta tuma debidamente na consideracion e medionan y e maneranan pa mehora e capacidad nacional pa implementacion di e Tratado aki, incluso pa medio di cooperacion internacional.
Articulo 38
Relacion di e Comite cu otro organo
A fin di fomenta implementacion efectivo di e Tratado aki y di stimula cooperacion internacional riba e tereno cu e Tratado aki ta abarca:
a) E organismonan specialisa y e demas organonan di Nacionnan Uni tin e derecho di ta representa den e investigacion tocante implementacion di e stipulacionnan di e Tratado aki cu ta cay denter di e cuadro di nan mandato. E Comite por invita e organismonan specialisa y otro organo competente cu e ta considera apropia, pa nan duna conseho specialisa tocante implementacion di e Tratado den e areanan cu ta cay denter di e cuadro di nan respectivo mandatonan. E Comite por pidi e organismonan specialisa y otro organo di Nacionnan Uni pa presenta rapport tocante implementacion di e Tratado den e areanan cu ta cay denter di e cuadro di nan actividadnan;
b) Den ehecucion di su mandato e Comite ta consulta, di forma apropia, cu otro organo relevante institui en virtud di tratadonan internacional di derecho humano, cu mira pa garantisa consistencia di nan respectivo liñanan di guia pa presentacion di rapport, sugerencia y recomendacion general y pa evita duplicacion y superposicion (overlapping) den ehercicio di nan funcionnan.
Articulo 39
Rapport di e Comite
Cada dos aña e Comite ta raporta na Asamblea General y Conseho Economico y Social tocante su actividadnan y e por duna sugerencia y recomendacion general basa riba estudio di e rapportnan y riba informacion ricibi di e Estadonan cu ta Parti. Ta inclui e sugerencianan y e recomendacionnan general ey den e rapport di e Comite, hunto cu e comentarionan, si tin, di e Estadonan cu ta Parti.
Articulo 40
Conferencia di e Estadonan cu ta Parti
1. E Estadonan cu ta Parti ta reuni regularmente den un Conferencia di e Estadonan cu ta Parti, a fin di trata cualke asunto relaciona cu implementacion di e Tratado aki.
2. Secretario General di Nacionnan Uni ta convoca e Conferencia di e Estadonan cu ta Parti pa mas tarda seis luna despues cu e Tratado aki drenta na vigor. Secretario General ta convoca e reunionnan subsiguiente cada dos aña of a base di e decision di e Conferencia di e Estadonan cu ta Parti.
Articulo 41
Depositario
Secretario General di Nacionnan Uni ta e depositario di e Tratado aki.
Articulo 42
Firma
E Tratado aki ta habri pa firma pa tur Estado y pa e organisacionnan di integracion regional na Sede di Nacionnan Uni na New York for di 30 di maart 2007.
Articulo 43
Consentimento di obligacion
E Tratado aki ta suheto na ratificacion door di e Estadonan firmante y na confirmacion oficial door di e organisacionnan di integracion regional firmante. E ta habri pa afiliacion di cualke Estado of organisacion di integracion regional cu no a firma e Tratado.
Articulo 44
Organisacion di integracion regional
1. Bou di “organisacion di integracion regional” ta compronde un organisacion constitui pa e Estadonan soberano di un region determina, na cua su Estadonan miembro a transferi competencia respecto di e cuestionnan riba cuanan e Tratado aki ta aplicabel. E organisacionnan ey ta declara, den nan actanan di confirmacion oficial of afiliacion, nan grado di competencia respecto di e cuestionnan riba cuanan e Tratado aki ta aplicabel. Posteriormente nan ta informa e depositario tocante cualke modificacion substancial di nan grado di competencia.
2. E referencianan na “E Estadonan cu ta Parti” den e Tratado aki ta aplicabel riba e organisacionnan ey denter di e limitenan di nan competencia.
3. Pa aplicacion di loke ta stipula den numeral 1 di articulo 45 y den numeral 2 y 3 di articulo 47 di e Tratado aki, no ta tene na cuenta ningun acta deposita door di un organisacion di integracion regional.
4. E organisacionnan di integracion regional, den asuntonan cu ta cay denter di nan competencia, por eherce nan derecho di voto den e Conferencia di e Estadonan cu ta Parti, cu un cantidad di voto igual na e cantidad di nan Estadonan miembro cu ta Parti den e Tratado aki. Dicho organisacionnan no ta eherce nan derecho di voto si un di nan Estadonan miembro ta eherce su derecho di voto, y vice versa.
Articulo 45
Drentamento na vigor
1. E Tratado aki ta drenta na vigor e di trinta dia despues di e fecha cu a deposita e di binti acta di ratificacion of afiliacion.
2. Pa cada Estado of organisacion di integracion regional cu ratifica, confirma oficialmente of afilia na e Tratado aki despues cu a deposita e di binti acta pa tal efecto, e Tratado ta drenta na vigor e di trinta dia despues di e fecha cu el a deposita su propio acta pa tal efecto.
Articulo 46
Reserva
1. No ta permiti reserva cu ta incompatibel cu e obhetivo y e proposito di e Tratado aki.
2. Por retira reserva na tur momento.
Articulo 47
Enmienda
1. Cualke Estado cu ta Parti por propone un enmienda na e Tratado aki y present’e na Secretario General di Nacionnan Uni. Secretario General ta comunica cualke enmienda proponi na e Estadonan cu ta Parti, cu e peticion pa notific’e si nan ta na fabor di un conferencia di e Estadonan cu ta Parti cu e proposito di trata e proposicionnan y dicidi tocante nan. Den caso cu denter di cuater luna despues di e fecha di tal comunicacion, por lo menos un di tres parti di e Estadonan cu ta Parti ta na fabor di un tal conferencia, Secretario General ta convoca e conferencia bou di auspicio di Nacionnan Uni. Cualke enmienda adopta pa un mayoria di dos di tres parti di e Estadonan cu ta Parti presente y cu ta vota ta wordo presenta door di Secretario General na Asamblea General di Nacionnan Uni pa su aprobacion y posteriormente na tur e Estadonan cu ta Parti pa su aceptacion.
2. Un enmienda adopta y aproba di conformidad cu numeral 1 di e articulo aki ta drenta na vigor e di trinta dia despues di e fecha cu e cantidad di acta di aceptacion deposita alcansa dos di tres parti di e cantidad di Estadonan cu ta Parti cu tabatin e dia di adopcion di e enmienda. Posteriormente e enmienda ta drenta na vigor pa cualke Estado cu ta Parti e di trinta dia despues cu el a deposita su propio acta di aceptacion. Un enmienda ta obligatorio exclusivamente pa e Estadonan cu ta Parti cu a acept’e.
3. Den caso cu e Conferencia di e Estadonan cu ta Parti dicidi asina pa consenso, un enmienda adopta y aproba di conformidad cu numeral 1 di e articulo aki cu ta relaciona exclusivamente cu articulo 34, 38, 39 y 40 ta drenta na vigor pa tur e Estadonan cu ta Parti e di trinta dia despues di e fecha cu e cantidad di acta di aceptacion deposita alcansa dos di tres parti di e cantidad di Estadonan cu ta Parti cu tabatin e dia di adopcion di e enmienda.
Articulo 48
Cancelacion
Un Estado cu ta Parti por cancela e Tratado aki pa medio di un notificacion por escrito dirigi na Secretario General di Nacionnan Uni. E cancelacion ta bira efectivo un aña despues cu Secretario General ricibi e notificacion.
Articulo 49
Formato accesibel
Ta pone e texto di e Tratado aki na disposicion den formato accesibel.
Articulo 50
Texto autentico
E textonan na Arabe, Chines, Frances, Ingles, Ruso y Spaño di e Tratado aki ta igualmente autentico.
COMO TESTIMONIO DI ESEY, e plenipotenciarionan firmante, debidamente autorisa pa nan respectivo gobiernonan pa tal efecto, a firma e Tratado aki.

robotstxt: allowed

filter: keep


text: E dianan aki nos tur ta nota ku ta hasi hopi kalor i tin un wer bastante kayente. Servisio Meteorológiko Kòrsou (Meteo) ta indiká ku esaki ta pa motibu di temperatura ta mas haltu ku normal pa periodo di aña ku nos ta den. Den e temporada aki tambe no tin hopi bientu. Ora ku no tin bientu ta supla, esaki ta pone ku ta hasi mas kalor. E impakto ku esaki tin riba salu di hende ta ku e por kousa ”Zonnesteek”, bo ta sinti kansa, bo tin kalor i por haña kram di múskulo. Asta e situashon por kondusí na atake si un persona hasi aktividat físiko den kayente òf keda den kalor pa largu tempu.


text:
Pelikula
Un Pelikula of Cine, ta un serie di imagenan moviendo. E ta wordu trahá dor di rekort imagenan fotografiko ku un kamara, of por wordu krea ku animashon of efektonan visual. E proseso di traha pelikula a bira un forma di arte i un industria.
Pelikulanan ta artefaktonan kultural kreá dor di kulturanan spesifiko, i e ta refeha e kulturanan ei, anto en turno ta afekta nan. Cine ta konsidera un forma di arte importante, un forma di rekreashon popular anto un metodo hopi poderoso pa eduka of indoctrina hende. E elementonan visual di un cine ta duna pelikulanan e pder universal di komunikashon. Un par di cine a bira popular ront mundu dor di husa translashon ku ta kambia loke ta wordu papiá den e idioma di e audiensia.


text:
Registra bo trabou como organisacion social...
Fundacion, scol, institucion di cuido, centro di bario, grupo di scouting y club di deporte atencion!
Ata bo oportunidad pa haci un trabou grandi y riba dje recluta boluntario nobo. Drecha e speelplein di scol of e speeltuin di centro di bario, bai keiro un dia cu nos grandinan of pasa un man di verf den e cantina di e club di deporte.
Participa ta facil!
Registra bo trabou riba e website aki. Boluntarionan interesa por inscribi pa duna bo organisacion un man via e website aki.
Mas informacion
Registra proyecto
of participa como boluntario
Bo kier pone man na obra pa un of parti di dia na un fundacion, scol, institucion di cuido, centro di bario, grupo di scouting of club di deporte
Participa cu bo famia, coleganan di trabou, miembronan di bo club (deportivo), of compañeronan di scol. Sera conoci cu trabou boluntario y yuda un organisacion completa un trabou of actividad. Bo por tin sigur cu bo lo pasa bon! Busca desde fin di januari 2017 un trabou of actividad riba e website aki y registra como boluntario!
- Participa como persona priva, individual of den grupo
- Participa como scol of compania
Mas informacion